9.9.2022.
LV
Eiropas Savienības Oficiālais Vēstnesis
C 347/165 Ceturtdiena, 2022. gada 10. marts
82. aicina EĀDD sistemātiski veikt konfliktu analīzi, kurā integrēta dzimumperspektīva, pamatojoties uz dzimumu aspektu analīzi, un konfliktu analīzi, kurā ņemts vērā dzimumu līdztiesības aspekts, jo īpaši attiecībā uz KDAP misijām un operācijām, kā arī darbībām, kas tiek veiktas Eiropas Miera mehānisma ietvaros; uzsver, ka ir vajadzīgi pietiekami resursi, lai veidotu un stiprinātu ES zinātību un spējas veikt riska un konfliktu analīzi, kurā integrēta dzimumperspektīva un kurā būtu jāpievērš īpaša uzmanība dzimumu līdztiesībai un jānodrošina sieviešu un nelabvēlīgā situācijā esošu grupu jēgpilna līdzdalība;
83. norāda, ka ir svarīgi sasaistīt cilvēku drošības koncepciju ar dzimumu līdztiesības pieeju; aicina ES programmā sieviešu, miera un drošības jomā izmantot cilvēka drošības koncepciju, kā noteikts ANO Ģenerālās Asamblejas Rezolūcijā Nr.
66/290; uzstāj, ka drošības sfēras uzmanības centrā jābūt cilvēku dzīvībai un aizsardzībai pret tādiem draudiem kā vardarbība, izglītības, veselības aprūpes, pārtikas un ekonomiskās neatkarības trūkums; aicina Komisiju, EĀDD un dalībvalstis pilnveidot un veicināt ANO atbruņošanās programmu; uzstāj, ka ir vajadzīga feministiska ārpolitika atbruņošanās un ieroču neizplatīšanas jomā;
84. norāda, ka sievietes nesamērīgi skar ar konfliktiem saistīta seksuāla vardarbība un citi cilvēktiesību pārkāpumi, kas tiek izdarīti nesodīti, tostarp viņas skar lielāks cilvēku tirdzniecības risks; uzsver nepieciešamību pienācīgi un visaptveroši rūpēties par sievietēm un meitenēm, kuras cietušas no seksuālas vardarbības konflikta zonās un valstīs, kā arī nodrošināt efektīvas un ātras kompensācijas; norāda, ka šī sistēma jau darbojas tur, kur tā ir ieviesta, un ka tā veicina arī šo cietušo reintegrāciju sabiedrībā; atgādina, ka ir svarīgi cīnīties pret cietušo stigmatizāciju; aicina turpināt pasākumu atbalstīšanu, ar kuriem sievietēm konfliktu un ārkārtas situācijās nodrošina seksuālās un reproduktīvās veselības aprūpes paketes, finansējot un atbalstot priekšposteņa organizācijas un sieviešu vadītas organizācijas;
85. atgādina, ka bruņoti konflikti nesamērīgi skar sievietes un meitenes; pauž nožēlu par seksuālās vardarbības kā kara ieroča izmantošanu un uzstāj, ka tā ir steidzami jāapkaro, kā arī jāapkaro nesodāmība, kas izdarāms, saucot vainīgos pie atbildības; turklāt uzsver, ka sievietes bieži vien ir pirmie pārvietošanas upuri konflikta zonās un viņām bieži vien ir liegta ekonomiskā autonomija un piekļuve izglītībai un uzticamiem seksuālās un reproduktīvās veselības pakalpojumiem; uzsver nepieciešamību nodrošināt piekļuvi izglītībai un darbvietām personām, kas pārvietotas konfliktu vai dabas katastrofu dēļ; aicina Komisiju un dalībvalstis sadarboties ar partnervalstīm un to bruņotajiem spēkiem, lai nodrošinātu Ceturtās Ženēvas konvencijas pienācīgu īstenošanu attiecībā uz personu aizsardzību kara laikā, īpašu uzmanību pievēršot seksuālās vardarbības novēršanai un sodīšanai par to;
86. pauž nožēlu par to, ka GAP III nav īsti apsvērts kultūras mantojums dažādās valstīs un sieviešu loma tā aizsardzībā un attīstībā; aicina Komisiju un EĀDD izstrādāt programmas, kuru mērķis ir aizsargāt un atzīt sieviešu izveidoto kultūras mantojumu un tradīcijas, kas bieži netiek pamanītas, jo īpaši visā konflikta ciklā;
Dzimumresponsīvas humānās palīdzības nodrošināšana
87. pauž nožēlu par to, ka nesenajā Komisijas paziņojumā “ES humānās palīdzības pasākumi: jauni izaicinājumi un tie paši principi” (COM(2021)0110) nepietiekami pievēršas dzimumu perspektīvai humanitārajā kontekstā; aicina Komisiju sniegt konkrētākus priekšlikumus par īpašiem izdevumiem, programmām, ar dzimumu saistītu darbību izsekošanu un novērtēšanu humānās palīdzības kontekstā un izstrādāt pasākumus, lai turpinātu attīstīt pielāgotus un efektīvus dzimumresponsīvus ES humānās palīdzības pasākumus, ņemot vērā iespēju, ko sniedz humānās palīdzības, attīstības un miera trīskāršās saiknes pieeja nolūkā aizsargāt sieviešu un meiteņu tiesības un veicināt dzimumu līdztiesību visos kontekstos;
Vidi saudzējošas un digitālas sabiedrības veidošana
88. atzinīgi vērtē klimata pārmaiņu prioritārās jomas iekļaušanu GAP III, ņemot vērā to, ka klimata pārmaiņas nav dzimumneitrālas, jo tās pastiprina pastāvošo dzimumu līdztiesības trūkumu, jo īpaši attiecībā uz nabadzīgajiem iedzīvotājiem, jauniešiem un pirmiedzīvotājiem, un jo īpaši nestabilā vidē; atzinīgi vērtē ES apņemšanos rīkoties dzimumu aspektā saistībā ar zaļo pārkārtošanos, ņemot vērā klimata pārmaiņu intersekcionālo un neproporcionālo ietekmi uz sievietēm un meitenēm, jo īpaši jaunattīstības valstīs; uzsver, ka, izstrādājot un īstenojot efektīvas pieejas klimata pārmaiņu